Daniël 7. Die Gesig van die Vier Diere
In die studie van Bybelse profesieë is Daniël 7 om die volgende drie redes van groot belang: 1. Die akkuraatheid en betroubaarheid van die profetiese woord word uitgebeeld deur die feit dat 'n groot aantal van dié profesieë reeds in detail deur vier opeenvolgende wêreldryke vervul is – dit is die Babiloniese, Medo-Persiese, Griekse en Romeinse ryke. 2. Inligting word hierin gegee wat onontbeerlik vir die verstaan van profesieë oor die Antichris en sy eindtydse wêreldryk in Openbaring 13 is. 3. Enige objektiewe Bybelstudent sal in Daniël 7 genoegsame bewyse vind dat Jesus Christus by sy wederkoms 'n koninkryk sal instel wat nou nog nie bestaan nie, en wat beslis 'n aardse koninkryk sal wees.
Die koninkryk van Christus en sy heiliges
Die Oue van dae wat op die troon gaan sit, is 'n beskrywing van God. Jesaja sê Hy is "die Hoë en Verhewene wat in die ewigheid woon" (Jes. 57:15). Sy troon was vuurvlamme en dit dui op sy oordeel en wraak oor sondaars. Deel van hierdie toneel van oordeel was die koms van die Seun van die mens, wat 'n verwysing na die Messias, Jesus Christus, is. Dit is die eerste profesie oor Hom waarin hierdie titel gebruik word. Die koningskap en oordeel is aan Hom oorgegee, soos in 1 Korinthiërs 15:24-28 bevestig word. By Christus se tweede koms, wanneer God se oordele voltrek en Christus se koninkryk geopenbaar sal word, sal Hy as Koning en Regter kom. Tydens sy eerste koms het Hy as 'n nederige dienskneg gekom om aan die kruis vir die sondes van die hele wêreld te sterf (Fil. 2:5-8).
Die koninkryk van die heiliges wat in Daniël 7 verse 14, 18, 22 en 27 genoem word, word in Openbaring 20:4-6 as die duisendjarige vrederyk van Christus beskryf. Daniël 7 sê dat hierdie koninkryk nie, soos die ander koninkryke, omver gewerp sal word nie, maar vir ewig sal voortbestaan. Waarom sê Johannes dan in Openbaring dat dit net vir 'n duisend jaar sal bestaan? Aan die einde van die duisendjarige vrederyk sal Christus die koninkryk aan God die vader oorgee (1 Kor. 15:24). Dit beteken nie dat sy koninkryk beëindig sal word nie, maar in 'n ander vorm vir altyd op die nuwe aarde voortgesit sal word. Ná die duisend jaar sal die huidige aarde verbrand word en sal daar dan 'n nuwe hemel en aarde geskep word waarin geregtigheid sal woon. "Daarin sal nie inkom iets wat verontreinig en gruwelikheid en leuens doen nie; maar net die wat geskrywe is in die boek van die lewe van die Lam" (Op. 21:27).
Daniël was verskrik toe hy hierdie visioen gehad het, maar hy het die saak in sy hart bewaar. Ons behoort vandag soveel te meer verskrik te wees oor die omvang van gebeurtenisse wat vir die wêreld voor die deur is. Soos vir Daniël, moet dit nie vir ons net om ons eie heil en verlossing gaan nie. Die Here Jesus het beloof om sy getroue dissipels te kom haal sodat hulle die groot oordele van die eindtyd kan ontvlug. Ons harte moet egter uitgaan na ons ongeredde familielede, vriende, bure, kollegas, volksgenote en die lede van ander volke in ons land. Is hulle gewaarsku en ken hulle die weg van verlossing? Wat is hulle lot? "Wat my, Daniël, betref, my gedagtes het my baie verskrik en my gelaatskleur het verander." Ons moet werklik in benoudheid wees oor die aaklige lot van die sondaars. Almal wat in die Here Jesus glo en Hom as Verlosser aangeneem het, het die ewige lewe en kom nie in die oordeel nie, maar het oorgegaan uit die dood in die lewe (Joh. 5:24).